DOI: 10.14457/tu.the.2016.935
title: มาตรการทางกฎหมายเพื่อสนับสนุนธุรกิจพลังงานสะอาด: ศึกษากรณีพลังงานลม

description: ในปัจจุบันปฏิเสธไม่ได้ว่าโลกต้องเผชิญกับภาวะโลกร้อน (Global Warming) อุณหภูมิที่สูงขึ้น อากาศแปรปรวนส่งผลให้พืชพรรณทางการเกษตรได้รับความเสียหาย กระทบต่อความมั่นคงทางเศรษฐกิจอย่างเป็นลูกโซ่ การเปลี่ยนแปลงทางธรรมชาติที่รุนแรงในหลายครั้งนั้น เกิดจากมนุษย์กระทำของมนุษย์ การตัดไม้ทำลายป่า เพื่อสร้างสาธารณูปโภค สร้างเขื่อน พัฒนาประเทศ ทำให้มนุษย์มีชีวิตที่ดีขึ้น ในทางกลับกันธรรมชาติก็ถูกทำลายอย่างไม่หยุดยั้ง เพื่อสนองความต้องการของมนุษย์ การเกิดปรากฏการณ์ภาวะโลกร้อน ก๊าซเรือนกระจก (Green house effect) เปรียบเสมือนสัญญาณจากธรรมชาติว่า หากมนุษย์ยังไม่ตระหนักถึงความสำคัญในการอนุรักษ์ทรัพยากรธรรมชาติและสิ่งแวดล้อม สมดุลระหว่างธรรมชาติกับมนุษย์ย่อมเสียไป มนุษย์อาจสูญสิ้น  เพราะสภาพอากาศที่แปรปรวน ภัยธรรมชาติที่รุนแรงมากขึ้นและมีอัตราการเกิดที่ถี่ขึ้น พลังงานลม(Wind Energy) คือ พลังงานที่เกิดจากความแตกต่างของอุณหภูมิมีพลังในตัวทั้งแรงยก แรงดัน แรงผลัก แรงลาก และแรงเฉือน พลังงานลมเป็นพลังงานหมุนเวียนที่ไม่ก่อให้เกิดมลพิษต่อสิ่งแวดล้อม เป็นพลังงานที่ใช้แล้วไม่หมดสิ้นไป จากการศึกษาพบว่าศักยภาพพลังงานลมในประเทศไทยสามารถนำพลังงานมาผลิตกระแสไฟฟ้าได้ เนื่องจากประเทศไทยมีชายฝั่งที่ทอดยาวทั้งฝั่งอ่าวไทยและอันดามัน ซึ่งศักยภาพในการติดตั้งกังหันลมได้ทั้งบนฝั่งและนอกชายฝั่ง รวมทั้งมีภูเขาที่สูงชันสามารถรับลมได้ตลอดทั้งปีอย่างไรก็ตาม แม้ว่าประเทศไทยจะมีศักยภาพในเชิงพื้นที่ในการผลิตกระแสไฟฟ้าจากพลังงานลมก็ตาม แต่ธุรกิจด้านพลังงานลม เพื่อการผลิตกระแสไฟฟ้ากลับไม่ได้รับการสนับสนุนจากภาครัฐ ไม่มีมาตรการทางกฎหมายในการสนับสนุนธุรกิจพลังงานลม การดำเนินขออนุญาตมีความซ้ำซ้อนระหว่างหน่วยงาน ขาดความเป็นเอกภาพทางกฎหมาย ซึ่งนโยบายของรัฐที่มีอยู่แล้วนั้นก็ไม่มีความแน่นอน มักแปรผันตามการเมืองบ่อยครั้ง ทำให้นักลงทุนขาดความเชื่อมั่น หากมีมาตรการทางกฎหมายในการสนับสนุนธุรกิจพลังงานลมในประเทศไทยแล้ว จะทำให้พลังงานลมได้รับการพัฒนา สามารถดึงศักยภาพของพลังงานมาใช้ประโยชน์สูงสุดได้ เมื่อศึกษาเปรียบเทียบกับสหพันธ์สาธารณรัฐเยอรมนีพบว่า สหพันธ์สาธารณรัฐเยอรมนีมีนโยบายที่สอดคล้องกับประเทศไทย กล่าวคือ มีนโยบายลดการใช้พลังงานฟอสซิล และเพิ่มสัดส่วนการใช้พลังงานหมุนเวียนให้มากขึ้น อีกทั้ง มีมาตรการทางกฎหมายในการสนับสนุนพลังงานลม ทำให้เกิดการขยายตัวของธุรกิจการผลิตไฟฟ้าจากพลังงานลม เศรษฐกิจเจริญเติบโตไปในทิศทางที่ดี มีการขยายตลาดพลังงานลมในต่างประเทศแถบยุโรป มีการค้าไฟฟ้าพลังงานลมระหว่างประเทศ เช่น ระหว่างประเทศเดนมาร์ก กับ สหพันธ์สาธารณรัฐเยอรมนี มาตรการทางกฎหมายในการสนับสนุนธุรกิจพลังงานลมที่สำคัญของสหพันธ์สาธารณรัฐเยอรมนี ได้แก่ มาตรการทางด้านการรับซื้อไฟฟ้าจากพลังงานลม ซึ่งจะให้ความสำคัญลำดับก่อนเสมอ มาตรการทางการเงิน โดยที่จะสนับสนุนให้เกิดการค้าไฟฟ้าจากพลังงานหมุนเวียนแบบเสรี สามารถซื้อขายไฟฟ้าจากพลังงานลมได้โดยตรง จัดทำระบบ Market Premium มาตรการทางด้านภาษีอากร ลดการนำเข้าเครื่องจักร วัสดุ อุปกรณ์ เพื่อประกอบกิจการผลิตกระแสไฟฟ้าจากพลังงานลม เป็นต้น  สำหรับประเทศไทย ในปัจจุบันได้มีการพยายามผลักดันร่างพระราชบัญญัติส่งเสริมพลังงานทดแทน จากการศึกษาร่างพระราชบัญญัติดังกล่าว เห็นว่าร่างพระราชบัญญัติมีการนำมาตรการทางกฎหมายในการสนับสนุนธุรกิจพลังงานทดแทน และแม้ว่าประเทศไทยยังขาดมาตรการในเรื่องดังกล่าว แต่ก็มิใช่เป็นการตรากฎหมายใหม่ขึ้นใช้บังคับ จึงเห็นควรให้แก้ไขเพิ่มเติมพระราชบัญญัติประกอบกิจการพลังงาน พ.ศ.2550 โดยเพิ่มเติมหมวดพลังงานหมุนเวียน โดยไม่จำต้องตรากฎหมายใหม่แยกต่างหาก เพราะพระราชบัญญัติประกอบกิจการพลังงาน พ.ศ.2550 เป็นกฎหมายที่กำกับดูแลกิจการพลังงานและมีหน่วยงานกำกับดูแลอยู่แล้ง ซึ่งการแก้ไขเพิ่มเติมในพระราชบัญญัติดังกล่าว จึงเป็นการแก้ไขปัญหาถูกต้องและรวดเร็ว การพิจารณาแก้ไขเพิ่มเติมสามารถกระทำได้โดยง่ายกว่าการตรากฎหมายใหม่ สามารถแก้ไขเพิ่มเติมให้ทันต่อสภาพสังคมและเศรษฐกิจ ซึ่งจะมีผลทำให้ธุรกิจพลังงานลมขยายตัวอย่างรวดเร็ว เศรษฐกิจขยายตัว ก่อให้เกิดการจ้างงาน ทำให้ชุมชนตระหนักถึงความสำคัญของพลังงานหมุนเวียน และปัญหาพลังงานเป็นเรื่องที่ใกล้ตัว